IFEC ปิดดีลซื้อหุ้น SPS รวมที่ได้มา 245,000 หุ้น คิดเป็นมูลค่า 114.23 ลบ.
IFEC เผยเข้าทำสัญญาซื้อขายหุ้น SPS พร้อมรับโอนหุ้นและชำระเงินแก่ผู้ขายเป็นที่เรียบร้อยแล้ว รวมจำนวนหุ้นที่ได้มาทั้งสิ้น 245,000 หุ้น และเป็นจำนวนเงิน 114.23 ลบ.
3 เม.ย. 2558

นายสิทธิชัย พรทรัพย์อนันต์ ประธานเจ้าหน้าที่บริหารบริษัท อินเตอร์ ฟาร์อีสท์ วิศวการ จำกัด (มหาชน)หรือ IFEC เปิดเผยว่า ที่ประชุมคณะกรรมการบริษัทครั้งที่ 3/2558 ซึ่งประชุมเมื่อวันที่ 26 มีนาคม 2558 ได้มีมติอนุมัติให้บริษัทเข้าซื้อหุ้นสามัญและหุ้นบุริมสิทธิของบริษัท สมประสงค์อินเตอร์เนชั่นแนล จำกัด (“SPS”)
โดยมอบหมายให้กรรมการของบริษัทสองท่าน คือ นายวิชัย ถาวรวัฒนยงค์ และ/หรือ นายสิทธิชัย พรทรัพย์อนันต์ เป็นผู้มีอำนาจในการพิจารณา ติดต่อ เจรจา และต่อรองกับผู้ขาย และเงื่อนไขสุดท้ายก่อนที่จะเข้าทำรายการและเปิดเผยต่อตลาดหลักทรัพย์แห่งประเทศไทยนั้น
ขณะนี้บริษัทได้เข้าทำสัญญาซื้อขายหุ้นของ SPS พร้อมรับโอนหุ้นและชำระเงินแก่ผู้ขายเป็นที่เรียบร้อยแล้ว เมื่อวันที่ 2 เมษายน 2558 โดยมีรายละเอียด ดังนี้
1) หุ้นสามัญจำนวน 205,800 หุ้น มูลค่าที่ตราไว้หุ้นละ 100 บาท คิดเป็นร้อยละ 84 ของทุนจดทะเบียนชำระแล้วของ SPS ในราคาหุ้นละ 399.58 บาท รวมเป็นจำนวนเงิน 82.23 ล้านบาท (มูลค่ากิจการ 112.32 ล้านบาทหักมูลค่าหนี้จำนวน 30.09 ล้านบาท) และ
2) หุ้นบุริมสิทธิ จำนวน 39,200 หุ้น มูลค่าที่ตราไว้หุ้นละ 100 บาท คิดเป็นร้อยละ 16 ของทุนจดทะเบียนชำระแล้วของ SPS ในราคาหุ้นละ 816.33 บาท รวมเป็นจำนวนเงิน 32.00 ล้านบาท
นอกจากนี้ บริษัทย่อย “SPS” ได้มาซึ่งทรัพย์สินที่ดินในโครงการมูลค่า 3.00 ล้านบาท โดยบริษัทให้เงินกู้ยืมแก่บริษัทย่อย เพื่อให้ได้มาซึ่งกรรมสิทธิ์ดังกล่าว
รวมจำนวนหุ้นที่ได้มาทั้งสิ้น 245,000 หุ้น และเป็นจำนวนเงิน 114.23 ล้านบาท จากกลุ่มผู้ถือหุ้นเดิมของ SPS จำนวน 2 ราย ซึ่งมิได้เป็นบุคคลที่เกี่ยวโยงกันของบริษัท ทั้งนี้ การเข้าทำรายการดังกล่าวข้างต้นมีผลทำให้ SPS มีสถานะเป็นบริษัทย่อยของบริษัท